সমকামিতা
মহিলা সমকামীদের বোঝাতে সবচেয়ে বেশি ব্যবহৃত শব্দটি হল লেসবিয়ান এবং পুরুষ সমকামীদের ক্ষেত্রে গে, যদিও গে কথাটি প্রায়শ সমকামী মহিলা ও পুরুষ উভয়কে বোঝাতেও সাধারণভাবে ব্যবহৃত হয়। নানা কারণে স্বঘোষিত সমকামীর সংখ্যা এবং মোট জনসংখ্যার মধ্যে সমলৈঙ্গিক সম্পর্কে আবদ্ধ মানুষের অনুপাত নির্ণয় করা দুঃসাধ্য। এই কারণগুলোর মধ্যে প্রধান হল সমকামভীতি ও বিপরীতকামবাদের সমর্থনজনিত বৈষম্যের কারণে অনেক সমকামী প্রকাশ্যে তাদের যৌনতা স্বীকার না করা। অন্যান্য প্রাণীদের মধ্যেও সমকামী আচরণের নিদর্শন নথিভুক্ত হয়েছে।
যৌনকর্মী
যৌনকর্মী তুলনামূলকভাবে একটি নতুন শব্দ যা দিয়ে দেহব্যবসায় জড়িত ব্যক্তিদের বোঝানো হয়ে থাকে। ঐতিহাসিকভাবে যে সকল নারী অর্থের বিনিময়ে অন্য পুরুষের সঙ্গে যৌনসঙ্গমে মিলিত হতে সম্মত হন এবং হয়ে থাকেন তাদের গণিকা বা বেশ্যা বা পতিতা বলে অভিহিত করা হয়। পুরুষ কর্তৃক অর্থের বিনিময়ে অন্যের সঙ্গে যৌনসঙ্গমে মিলিত হওয়ার ধারণাটি নতুন এবং বাংলা অভিধানে এ জন্য কোন পৃথক শব্দ নেই। তবে নবসৃষ্ট যৌনকর্মী শব্দটি নারী ও পুরুষ উভয়ের ক্ষেত্রে সমপ্রযোজ্য।